KopArt, šta je to?

Napribližnije, i upravo onako kako je i sam Zlatomir Kopilović-Kopa napisao, to je ruka vođena Univerzalnom silom. Namerno ću izuzeti svaštarsku biografiju ovog autodidakta jer ono što se, ničim izazvano, dogodilo kada je on odlučio da nam se obrati, njemu potpuno stranim  jezikom likovne umetnosti, nema nikakve veze sa svim onim pokušajima da svoj hermetični svet izrazi kroz različite medije u prošlosti.

On svakako najlepše govori multimedijalnim esperantom. Možda je to i najjednostavnija definicija KopArta koji, bez ikakve filosofske pretencioznosti (to dolazi naknadno) materijalizuje nesvesno koristeći izmešane jezike pop-arta, stripa, stencila i pretvara sve te jezike u jedinstven i osoben sopstveni jezik te s pravom ovaj produkt naziva - KopArt umetnošću.

Koloritski veoma smeo, plošan, moderan, navalentan, “prenatrpan”, agresivan, složen i nepovezan, sve to u isto vreme a opet ne govorim o nečemu što je na granici kiča, već o nečemu što se smelo poigrava kičem.

Na prvu loptu KopArt liči na smrvljenu maketu megapolisa od čijih krhotina Kopa ponovo, moram priznati s puno strpljena,  rekonstruiše novi prekomponovani tlocrt grada, čiji je svaki deo okrenut naglavačke. Teško mi je da zamislim kakav se to proces u njemu odvijao, sem terapijskog, dok je od pažljivo- izrezanih, geometrijski pravilnih segmenata, sklapao čudne slike-instalacije. Ne znam čak ni da li je bio u mogućnosti da prvo vidi kompletnu sliku onoga što će nastati, ili su poput savremenih gradova njegove slike-instalacije stihijski rasle kako bi dosegle svoj zenit.
Pomalo vamp-retro ikonografija ‘80 ukomponovana u čistu geometrijsku apstrakciju dodatno zabiberenu reklamnim sloganom je očito „zlatno doba“ koje KopArt glorifikuje. Ali, s druge strane neverovatno asocira na čudo u kome stoji do beskonačnosti sabijena čitava ljudska istorija-mikročip.

Moj asocijativni niz ovde mora biti zaustavljen, jer bez manifesta KopArt-a sve moje impresije ostaju na nivou subjektivnog doživljaja možda likovnog jezika bliskog meni. S obzirom da je i autor bez ambicije da se bavi poreklom i motivom nastanka svog likovnog izraza za kraj ću citirati njegov šturi, ali iskreni pokušaj da objasni svoje delo:

„11. maja 2011. našao se u Berlinu!

SUDBINA? Hmmmmm...

A onda je dragi Bog umešao svoje prste i nagradio Kopu vizijom!

Lako i nadahnuto Kopa je krenuo putem neizmerne sreće stvaranja KOPART-a i poput fanatika neprekidno danima i noćima stvara i ... uživa!

Neko ga je usput nazvao ROCK SLIKAREM! Huuuuuuu.....

Zvuči dobro!

KOPART , takođe!

Uživajte u umetnosti budućnosti .....“

